1. Opatrenia mesta Košice vykonané v období prípravy projektu reštrukturalizácie v rokoch 1999 až 2001

	 Na zlepšenie nepriaznivej finančnej situácie mesto Košice vykonalo niekoľko opatrení, ktoré boli zamerané na sprísnenie režimu financovania. Išlo hlavne o obmedzenie   nákladových položiek rozpočtu v oblasti vlastného hospodárenia, zvýšenie príjmovej časti  rozpočtu a systémové opatrenia v oblasti dlhovej služby. Cieľom bolo vytvoriť  čo najprijateľnejšiu a reálnu východiskovú pozíciu pre nástup základného zámeru mesta Košice - reštrukturalizáciu dlhovej služby, ktorá je podmienená ďalšími reštrikčnými podmienkami viazanými k poskytnutiu dlhodobých reštrukturalizačných  zdrojov.  
 
	Doposiaľ vykonané opatrenia je možné rozčleniť do týchto oblastí:

1.  Opatrenia mesta smerujúce do internej oblasti uplatňované v rámci vlastného hospodárenia
2.  Externé opatrenia zamerané na reštrukturalizáciu dlhu a legislatívnu oblasť

1.1.  Interné opatrenia mesta na zlepšenie finančnej situácie

	V priebehu prípravy reštrukturalizačného procesu boli na základe analýz vykonaných bankami  a uplatnením  vlastných ozdravných opatrení mesta  dosiahnuté konkrétne výsledky, ktoré boli zapracované  do  rozpočtov jednotlivých rokov. Na základe toho sú už preukázateľné úspory v medziročnom porovnaní, a to v korelácií s údajmi za roky 1999, 2000 a očakávanou skutočnosťou roku 2001.  Jedná sa konkrétne o tieto úspory:

•	Organizačnými opatreniami na Magistráte mesta Košice bolo dosiahnuté zníženie počtu pracovníkov oproti stavu k l. l. 2000 o 38. Úspora mzdových nákladov bude predstavovať ku koncu roka 2001 čiastku 4,3 mil. Sk.. Znižovanie počtu pracovníkov v ďalšom období je však obmedzené presunom kompetencií zo štátnej správy na samosprávu a jej dopadom na organizačnú štruktúru  a počet pracovníkov.

•	Prevzatím  časti nákladov spojených s hromadnou dopravou, elektrickou energiou, údržbou VO a čistením komunikácií mesta mestskými časťami sa ročne ušetrí na nákladoch vynakladaných mestom cca 50 - 56 mil. Sk . 

•	Zvýšenie príjmov v kategórii nedaňových príjmov v roku 2001 sa splnilo v predpokladanej výške 40 mil. Sk v dôsledku dobrovoľného príspevku MČ Košice - Šaca, ktorý je účelovo viazaný na krytie nákladov spojených s MVD aj pre rok 2002.

•	Aktivácia príjmov z prenájmu majetku mesta v roku 2001 oproti roku 1999 sa pozitívne prejavila zvýšením príjmov o 22, 4 mil. Sk. Celkový očakávaný príjem z tejto činnosti predstavuje k 31. 12. 2001 výšku 60,3 mil. Sk .

•	Uskutočnil sa predaj majetkových účasti v neefektívnych spoločnostiach mesta s výnosom 3,3 mil. Sk.

•	V súčinnosti s bankovými inštitúciami (PKB v hodnote 61,4 mil. Sk a VÚB v hodnote
47,2 mil. Sk)  bol realizovaný predaj založeného majetku mesta v celkovej  výške       108,6 mil. Sk.
  
•	V rokoch 1999 až 2001 boli výrazne obmedzené kapitálové výdavky čerpané na rekonštrukčné a investičné akcie oproti predchádzajúcemu obdobiu cca o 200 mil. Sk.
     
	Okrem týchto konkrétnych opatrení boli realizované globálne reštrikčné opatrenia   s výsledným efektom na zníženie celkových nákladov mesta premietnutých do konkrétnych rozpočtových položiek. 

1.2. Externé opatrenia zamerané na reštrukturalizáciu dlhu a legislatívu

	Mesto Košice realizuje aj ďalšie kroky s väzbou na externé vzťahy a to: 

a) transformácia dlhovej služby z kategórie krátkodobých úverov a zmeniek do bankových 
    produktov s dlhšou lehotou splatnosti - strednodobé a dlhodobé úvery, zmenky a emisia
    dlhopisov 

b) iniciovanie a úprava legislatívnych podmienok v rámci zákonných ustanovení pre výkon    samosprávnych funkcií.

a)  Opatrenia v oblasti dlhovej služby a celkového zníženia záväzkov 

Splatnosť krátkodobých záväzkov a celková zadĺženosť mesta vo výške 2,2 mld. Sk kulminovala v roku 1999. V spolupráci s PKB a. s. Žilina, boli  emitované komunálne obligácie v objeme l mld. Sk so splatnosťou k 15. 12. 2004 a pevným úrokovým výnosom 16,5 % p. a.. Cieľom emisie bola transformácia záväzkov na dlhšie časové obdobie za primeranejších úrokových nákladov oproti skôr poskytnutým úverom.  Touto emisiou bola znížená priemerná úroková sadzba z úverov cca o 6 bodov. Celkový objem predanej emisie   k 31. 12. 2001 predstavoval 544 mil. Sk. Okrem transformácie bankových záväzkov bola touto formou znížená aj úroveň dodávateľských záväzkov z minulých rokov približne o 250 mil. Sk. Negatívom tejto emisie je skutočnosť, že napriek predbežným prísľubom sa do transformácie svojich pohľadávok nezapojili okrem PKB aj ostatné peňažné ústavy. Ďalším nedostatkom je vysoká úroková miera vzhľadom na súčasné trhové podmienky.

Najdôležitejším krokom v reštrukturalizácii je plánovaná projekcia spracovaná       PKB – DEXIA s cieľom transformácie všetkých bankových záväzkov na obdobie l5 rokov     s úrokovou sadzbou 9 - 11 % p. a. (Príloha č. 1) .  Pre nástup tohto procesu reštrukturalizácie je však potrebné - podľa požiadavky PKB - DEXIA - znížiť záväzky mesta Košice cca o l mld. Sk. S týmto zámerom a na dosiahnutie uvedeného cieľa mesto Košice  individuálne reštrukturalizuje  záväzky  s jednotlivými  peňažnými ústavmi.  V súlade s týmto mesto Košice realizuje tieto postupy:

- predáva založený majetok (PKB, VÚB)
- postupne znižuje záväzky voči bankám realizáciou splátkových plánov podľa finančných  možnosti mesta (VÚB, Komerční banka Bratislava, SKB Bratislava,) 
- rieši zadĺženie voči zahraničným peňažným ústavom odkupom týchto záväzkov    prostredníctvom tretích osôb, alebo priamo, so skontom dohodnutým s jednotlivými    veriteľmi. Takto bol riešený záväzok voči ČS a. s. Praha - úspora 85 mil. Sk a v súčasnosti    sa obdobne rieši záväzok voči CSFB s možnou úsporou cca l5O mil. Sk.  
     	Realizáciou doterajších opatrení v oblasti dlhovej služby a záväzkov z obchodného styku mesto Košice dosiahlo nasledovné výsledky:

										         v mil. Sk	
Obdobie			Bankové 	KOM		Dodávateľské 		Spolu	
				úvery				záväzky

1999				1 114,2	250,0		800,8			2 165,0
2000				1 113,5	525,3		538,3			2 177,1
2001				1 067,2	544,0		397,6			2 008,8
očak. stav k 31.1.2002	   858,2	484,0		407,0			1 749,2

	Z prehľadu vyplýva, že oproti maximálnemu stavu zadĺženosti mesta  v  r. 1999 došlo k zníženiu dlhu o 415,8 mil. Sk. Napriek týmto výrazným poklesom – skontám sú úverové záväzky naďalej zaťažované nadpriemernými úrokovými sadzbami. 

b) Legislatívna oblasť

	Súčasná právna úprava vnútornej štruktúry mesta je nevyhovujúca nakoľko nie je riešený zásadný rozpor medzi jednotlivými právnymi normami súvisiacimi s postavením mesta-obce a jednotlivých mestských častí. Podieľa sa na nej niekoľko zákonov:

•	doposiaľ platný zákon č. 401/1990 Zb., na základe ktorého sa priznáva mestským častiam postavenie právnických osôb ako samostatných právnych subjektov, avšak striktne sa im neukladá povinnosť plnenia konkrétnych úloh samosprávy. Táto naďalej zostáva na zodpovednosti mesta-obce.
•	zákon č. 317/1992 Zb. o dani z nehnuteľnosti, ktorý určuje za správcu dane z nehnuteľnosti v Košiciach mestské časti (teda vnútorné organizačné jednotky mesta). Podľa § 25 Zákona o meste Košice deľbu kompetencií ma vykonať Štatút mesta Košice a podľa § 2 cit. zákona následne aj deľbu príjmov.
•	Ústava SR určuje v čl. 65 okrem iného aj, že „ Zákon ustanoví, ktoré dane a poplatky sú príjmom obce...“ teda nie časti obce (či mesta). Zákon o štátnom rozpočte každoročne určuje za príjemcu dane z nehnuteľnosti v meste Košice správcu dane, resp. mestskú časť. 

	Vzhľadom na uvedené je potrebné presadiť:

•	zmenu zákona o meste Košice č.401/1990 Zb., ktorou by došlo k zníženiu počtu mestských častí a tým k zníženiu správnych nákladov na zabezpečenie a efektívnejšie využívanie finančných zdrojov

•	zmenu zákona č. 317/1992 Zb. o dani z nehnuteľnosti.  
 
Uvedené legislatívne zmeny budú mať zásadný dopad na globálnu ekonomiku mesta a plnenie jeho samosprávnych funkcií.
2. Racionalizačné opatrenia mesta Košice a PKB a.s. navrhnuté v rámci začatia ozdravného režimu počnúc rokom 2002

	Rozpočet mesta Košice na rok 2002 bol vypracovaný v zmysle nových rozpočtových  pravidiel a   bol schválený Mestským zastupiteľstvom Košice dňa 20. 12. 2001. Schválený rozpočet  uvažuje s celkovou výškou  príjmov a výdavkov           
      
v oblasti bežného rozpočtu vo výške  s vyrovnanou bilanciou    	889 529 tis. Sk
v kapitálovom rozpočte s  príjmami  vo výške                             	147 443 tis. Sk
                                       a výdavkami vo výške                            	112 366 tis. Sk.

	Návrh rozpočtu mesta Košice na rok 2002 bol pripravený na schválenie ešte pred schválením štátneho rozpočtu na rok 2002. Vychádzajúc z tejto skutočnosti je potrebné aktuálne upraviť - znížiť príjmovú časť rozpočtu o - 25 000 tis. Sk, týkajúcu sa oblasti podielových daní. 

	V rámci hľadania vlastných rezerv pri nábehu na ozdravný režim mesta Košice je možné sprogresívniť  výdavkovú  časť rozpočtu o - 74 690 tis. Sk a to podľa jednotlivých odvetví oproti už schválenému rozpočtu nasledovne:

								                                      v tis. Sk
Odvetvie | Schválený | Navrhované racionaliz. | Rozpočet
(bežné výdavky) | rozpočet 2002 | opatrenia | po úprave
Mestská doprava | 42 000 | -2 000 | 40 000
Údržba komunikácií | 50 000 | -10 000 | 40 000
Dopravné značenie | 11 000 | -2 000 | 9 000
Útvar hlavného architekta | 10 500 | -2 100 | 8 400
Propagácia | 800 | -300 | 500
Mestský požiarny zbor | 8 340 | -340 | 8 000
CO | 750 | -600 | 150
Školenia | 300 | -150 | 150
Knižnica | 8 500 | -200 | 8 300
Archív | 2 200 | -200 | 2 000
Kultúra | 2 000 | -500 | 1 500
Psychosociálne centrum | 600 | -100 | 500
Likvidované organizácie | 400 | -100 | 300
Verejné osvetlenie | 45 500 | -2 500 | 43 000
Správa mestskej zelene | 45 000 | -5 000 | 40 000
SKK – správa komunikácií | 6 000 | -500 | 5 500
ZOO | 16 600 | -1 600 | 15 000
Čistota – letná a zimná | 75 000 | -10 000 | 65 000
Odpady | 200 500 | -500 | 200 000
Poslanci | 7 000 | -1 000 | 6 000
Mestská polícia | 58 000 | -10 000 | 48 000
Samospráva | 124 500 | -25 000 | 99 500
S p o l u | 715 490 | -74 690 | 640 800

Celkový  dopad vplývajúci z  uvedených úprav najmä v oblasti zníženia výdavkov bežného rozpočtu a po zohľadnení  plánovaných splátok úverov a úrokov v pôvodnej výške    143 000 tis. Sk vytvára   reálnu výšku  cash flow mesta Košice v sume 192 690 tis. Sk. 

	Podľa analýz PKB a.s. Žilina a ich doporučení je potrebné príjmovú časť rozpočtu znížiť až o – 40 000 tis. Sk. V tomto prípade je potrebné výdavkovú časť rozpočtu znížiť o ďalších  15 000  tis. Sk, čo by vzhľadom na značnú napätosť rozpočtu už malo nepriaznivý dopad na plnenie základných funkcií mesta.

	Po akceptovaní navrhovaných úprav do rozpočtu na rok 2002 v mestskom zastupiteľstve bude možné realizovať splátky úverov a záväzkov v nasledujúcej štruktúre:

- z bežného rozpočtu 						192 690 tis. Sk
- z kapitálového rozpočtu					  56 000 tis. Sk
- z prebytku kapitálového rozpočtu				  35 077 tis. Sk
  c e l k o m:							283 767 tis. Sk.

	Na realizáciu splátok úverov a záväzkov z kapitálového rozpočtu je však potrebné  udeliť výnimku z rozpočtových pravidiel, alebo zabezpečiť príslušnú legislatívnu zmenu.

	Po zavedení a nábehu na ozdravný režim bude mesto Košice pripravené zabezpečovať základné potreby pre chod samosprávy v obmedzenom, ale životaschopnom režime  a súčasne si plniť záväzky plynúce z reštrukturalizovaného úverového zaťaženia.

3. Strategické zámery mesta Košice

a)  Predaj majetku mesta 

	V období od nástupu vlastných reštrikčných opatrení mesto Košice realizovalo predaj majetku  viacerými spôsobmi:

- verejnou súťažou a dražbou			             	  20 795 tis. Sk
- priamym predajom 						443 733 tis. Sk
- v súčinnosti s bankovými inštitúciami			108 584 tis. Sk

	Celková výška predaného majetku za  roky 2000 - 2001 tak predstavuje hodnotu     573 112 tis. Sk.  Výnos bol použitý predovšetkým  na splácanie bankových záväzkov. Spôsob predaja majetku v súčinnosti s bankami prebiehal ako riadený proces , t.j. banky predávali založený majetok mesta po dohode s mestom Košice a zatiaľ neuplatňovali striktne svoje záložné práva. Tým došlo k  zachovaniu tzv. strategického majetku mesta,  napr. lesný majetok, významnejšie historické budovy mesta a stavby energetického  charakteru (rozvody).  Dosiahnuté ceny za predaný majetok boli minimálne na úrovni znaleckých posudkov, z čoho vyplýva, že majetok mesta nebol predávaný v núdzi a pod cenu. 

	V súčasnosti  je majetok mesta určený na predaj v takejto štruktúre:

•	majetok mesta určený na dozaistenie úverov a KOM v prospech PKB evidovaný         v účtovných cenách   72 556 tis. Sk

•	majetok mesta už založený v prospech PKB vhodný na odpredaj  v hodnotách podľa znaleckých posudkov 126 386 tis. Sk

•	doposiaľ nezaložený majetok mesta Košice vhodný na odpredaj  vedený v rôznych cenách podľa charakteru majetku  3 855 871 tis. Sk (prevažnú časť v tejto kategórií majetku predstavujú mestské lesy v hodnote podľa znaleckého posudku 3,6 mld. Sk) .

	Celková výška majetku mesta Košice uvažovaného na odpredaj tak predstavuje hodnotu 4 054 813 tis. Sk. Trhová hodnota uvedeného majetku je podľa predpokladu expertov a bánk v súčasných podmienkach nižšia.

	Osobitnú kategóriu tvorí majetok založený pre VÚB a. s. Bratislava v hodnote cca
l mld. Sk. Predmetom zaistenia sú lesy v hodnote 772 mil. Sk a nehnuteľnosti v zostávajúcom objeme. Uvedený majetok zaisťuje zostatok úveru k 31. 12. 2001 v objeme
149 mil. Sk. Pohyb s týmto založeným majetkom bude priebežne koordinovaný s touto bankou v rámci  globálnych reštrukturalizačným zámerov. 

b)  Konkretizácia  nových strategických zámerov 

	Vláda SR v decembri 2001 neschválila pripravovaný zámer  prevodu  majetku mestských lesov pod správu Ministerstva pôdohospodárstva SR. Vzhľadom na tieto skutočnosti mesto Košice  v súčinnosti s Vládou SR a PKB a.s. Žilina pripravuje ďalšie riešenia na získanie disponibilných zdrojov a začatie procesu reštrukturalizácie dlhovej služby:  

•	Poskytnutie návratných prostriedkov zo Štátnych finančných aktív Slovenskej republiky 

     Z týchto prostriedkov budú prednostne  splatené hlavne zahraničné bankové záväzky a časť záväzkov  vyplývajúcich z predchádzajúcej emisie komunálnych obligácií. Pre zaistenie uvedených prostriedkov bude  využitý majetok teplárenských rozvodov a výmenníkových staníc spravovaných mestskou spoločnosťou TEHO (Príloha č. 1).

•	Vytvorenie akciovej spoločnosti Mestské lesy Košice

Cieľom tohto zámeru je vytvoriť akciovú spoločnosť so základným imaním  3,6 mld. Sk. Výška základného imania bude upresnená aktualizovaným znaleckým posudkom. Následne bude  odpredaný 66 % -ný balík akcií, resp. sa vytvorí priestor pre súčasných bankových veriteľov na kapitalizáciu ich pohľadávok voči mestu Košice. Realizáciou tohto zámeru sa dosiahne zachovanie celistvosti majetku lesov, udržanie zamestnanosti a pravdepodobne aj vyššia cena za akcie oproti predaju lesov po častiach. V tomto prípade je možný i spätný odkup akcií mestom v budúcom období.

4.	Z á v e r 

V spracovanom materiály sú obsiahnuté všetky aktuálne údaje a informácie z prelomu rokov 2001 a 2002 (bez potvrdenia ročnou účtovnou závierkou k 31.12.2001). Parametre ozdravného projektu a rozpočtu na rok 2002 boli analyzované bankou – PKB a.s. Žilina.  Ozdravné opatrenia budú predložené na schválenie mestskému zastupiteľstvu v Košiciach. 

Limitujúcimi  faktormi pri riešení zadĺženosti mesta Košice sú:

•	potreba zdrojového krytia vo výške 1,28 mld. Sk, čo je zároveň maximálne možné úverové zaťaženie mesta,
•	efektívnosť poskytnutých zdrojov pri nasledujúcich podmienkach a štruktúre:

580 mil. Sk - zdroje zo Štátnych finančných aktív Slovenskej republiky pri úrokovej sadzbe 5 % p.a.,    s lehotou splatnosti 15 rokov
700 mil. Sk - úverové zdroje z PKB pri úrokovej sadzbe max. do 10 % p.a.,             splatnosť 15 rokov
660 mil. Sk – vlastné zdroje z predaja majetku

	

V nadväznosti na započatý ozdravný proces, ktorý  vyústi do komplexného riešenia finančnej situácie   m e s t o   K o š i c e

d e k l a r u j e,

že finančné zdroje získané za podpory vlády SR prednostne použije na splatenie zahraničných úverov a ostatných neefektívnych záväzkov. Ďalšie postupy budú zamerané na zníženie celkovej zadĺženosti mesta a dosiahnutie maximálnej efektívnosti hospodárenia  v rámci nových rozpočtových pravidiel.